ข้อบัญญัติองค์การบริหารส่วนตำบลป่าสัก เรื่อง การกำหนดเกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2550
ข้อบัญญัติองค์การบริหารส่วนตำบลป่าสัก
ข้อบัญญัติองค์การบริหารส่วนตำบลป่าสัก
เรื่อง
การกำหนดเกณฑ์การลดหย่อนที่ดินที่ไม่ต้องเสียภาษีบำรุงท้องที่
พ.ศ. ๒๕๕๐[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
องค์การบริหารส่วนตำบลป่าสักโดยความเห็นชอบของสภาองค์การบริหารส่วนตำบลป่าสัก
และนายอำเภอเมืองลำพูน จึงตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้ให้เรียกว่า
ข้อบัญญัติองค์การบริหารส่วนตำบลป่าสัก เรื่อง
การกำหนดเกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๐

ข้อ ๒ ข้อบัญญัตินี้
ให้ใช้บังคับทันทีที่ได้ประกาศไว้โดยเปิดเผย ณ ที่ทำการองค์การบริหารส่วนตำบลป่าสัก

ข้อ ๓ นับแต่ข้อบัญญัตินี้ใช้บังคับ
บรรดาข้อบังคับตำบล ข้อบัญญัติ กฎ ระเบียบ ประกาศ คำสั่งอื่นใดที่ได้ตราไว้ก่อนข้อบัญญัตินี้
หรือที่ขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ให้บุคคลธรรมดา
ซึ่งเป็นเจ้าของที่ดินแปลงเดียว
หรือหลายแปลงที่อยู่ในเขตองค์การบริหารส่วนตำบลป่าสัก อำเภอเมืองลำพูน
จังหวัดลำพูน และใช้ที่ดินนั้นเป็นที่อยู่อาศัยตน เป็นที่เลี้ยงสัตว์ของตน
หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่ได้ห้าไร่ ทั้งนี้ ให้ลดหย่อนกับเจ้าของที่ดินเฉพาะผู้ที่มีภูมิลำเนาอยู่ในตำบลป่าสัก
อำเภอเมืองลำพูน จังหวัดลำพูน เท่านั้น

ข้อ ๕ ให้นายกองค์การบริหารส่วนตำบลป่าสักรักษาการตามข้อบัญญัตินี้
เพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๒๓ สิงหาคม พ.ศ. ๒๕๕๐
เลิศชาย
วิเลิศสัก
นายกองค์การบริหารส่วนตำบลป่าสัก












ปริยานุช/ผู้จัดทำ
๒๓ กุมภาพันธ์
๒๕๕๔

ณัฐวดี/ตรวจ
๒๓ กุมภาพันธ์
๒๕๕๔

[๑] ราชกิจจานุเบกษา
เล่ม ๑๒๘/ตอนที่ ๒๑ ง/หน้า ๘๘/๑๐ กุมภาพันธ์ ๒๕๕๔